CELEX: 32016D2360
Language: sk
Date: 2016-11-28 00:00:00
Title: Rozhodnutie Rady (SZBP) 2016/2360 z 28. novembra 2016 o podpise a uzavretí Dohody o nadobudnutí a vzájomnom poskytovaní služieb medzi Európskou úniou a Spojenými štátmi americkými

22.12.2016   
            
            
               SK
            
            
               Úradný vestník Európskej únie
            
            
               L 350/1
            
         ROZHODNUTIE RADY (SZBP) 2016/2360
   z 28. novembra 2016
   o podpise a uzavretí Dohody o nadobudnutí a vzájomnom poskytovaní služieb medzi Európskou úniou a Spojenými štátmi americkými
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 37, v spojení s článkom 218 ods. 5 a 6 Zmluvy o fungovaní Európskej únie,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:
   
               (1)
            
            
               Podľa článku 42 ZEÚ môže Únia vykonávať vojenské operácie mimo Únie. Na účely prípravy uvedených operácií by sa vojenské cvičenia mohli konať aj mimo Únie.
            
         
               (2)
            
            
               Takéto operácie si pre potreby veliteľstiev a národných kontingentov nasadených do operácií môžu vyžadovať logistickú podporu a dodávky a služby, ktoré členské štáty nie sú vždy schopné poskytovať.
            
         
               (3)
            
            
               Existuje aj možnosť, že veliteľstvá alebo národné kontingenty nasadené do operácie môžu byť požiadané a pripravené poskytnúť logistickú podporu a dodávky a služby jednotkám Spojených štátov amerických prítomným v priestore operácie.
            
         
               (4)
            
            
               Podľa článku 41 ods. 2 ZEÚ majú prevádzkové výdavky, ktoré vzniknú pri vojenských operáciách, hradiť členské štáty. Vzhľadom na uvedené ustanovenie nesmie Únia prijímať záväzky, ktoré by mohli mať finančné dôsledky pre členské štáty.
            
         
               (5)
            
            
               V oblasti financovania vojenských operácií Únie je v mene členských štátov oprávnený konať mechanizmus Athena ustanovený rozhodnutím Rady (SZBP) 2015/528 (1).
            
         
               (6)
            
            
               Po prijatí rozhodnutia Rady zo 17. novembra 2015 o poverení začať rokovania vysoká predstaviteľka Únie pre zahraničné veci a bezpečnostnú politiku dojednala Dohodu o nadobudnutí a vzájomnom poskytovaní služieb medzi Európskou úniou a Spojenými štátmi americkými (ďalej len „dohoda“).
            
         
               (7)
            
            
               V súlade s článkom 5 Protokolu č. 22 o postavení Dánska, ktorý je pripojený k ZEÚ a ZFEÚ, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami. Dánsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
            
         
               (8)
            
            
               Táto dohoda by sa mala schváliť,
            
         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda o nadobudnutí a vzájomnom poskytovaní služieb medzi Európskou úniou a Spojenými štátmi americkými.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu s cieľom zaviazať Úniu.
   Článok 3
   Toto rozhodnutie nadobúda účinnosť dňom jeho prijatia.
   
      V Bruseli 28. novembra 2016
      
         
            Za Radu
         
         
            predseda
         
         P. ŽIGA
      
   
   
      (1)  Rozhodnutie Rady (SZBP) 2015/528 z 27. marca 2015, ktorým sa ustanovuje mechanizmus správy financovania spoločných nákladov na operácie Európskej únie s vojenskými alebo obrannými dôsledkami (Athena) a ktorým sa zrušuje rozhodnutie 2011/871/SZBP (Ú. v. EÚ L 84, 28.3.2015, s. 39).